 NA MERCY KOSKEI SERIKALI imetangaza kwamba mtihani wa darasa la nane (KCPE) na gredi ya sita (KPSEA), utaendelea kama ulivyoratibiwa katika maeneo hatari ya Bonde la Ufa, ikithibitisha kutuma maafisa wa usalama wa kutosha kushika doria wakati wa zoezi hilo la kitaifa.  Akizungumza wakati wa uzinduzi wa usambazaji mitihani Nakuru, Katibu wa Elimu ya Msingi Belio Kipsang alieleza kwamba serikali imefunga mbinu zote za wizi wa mitihani hizo. Dkt Kipsang alisema kuwa serikali imeweka mikakati kabambe kukabiliana na udanganyifu na kuwa karatasi za KCPE na KPSEA zitahifadhiwa kwenye makontena yaliyo chini ya ulinzi mkali. KCPE 2023 inakunja jamvi mfumo wa 8-4-4 ambao ulianzishwa 1985, ambao utatwaliwa na CBC. Katibu Kipsang alisema wanafunzi wote waliosajiliwa wanafanya mitihani. Aidha, alirejelea kisa ambapo mwalimu mmoja alikamatwa wiki iliyopita akisambaza mitihani bandia ya KCPE. “Mwalimu mmoja alikamatwa wiki jana, na alikuwa na akaunti kumi za mitandao ya kijamii, ninawashukuru sana maafisa wetu wa usalama. Tunafanya kazi kwa karibu na mamlaka ya mawasiliano (CA) na wadauhusika wote,” alisema. Hata hivyo, Kipsang alitoa onyo kali kwa wasimamizi wa vituo vya kufanya mitihani na walimu wanaouzia wazazi karatasi ghushi za mitihani. Kulingana na Dkt Kipsang, Wakenya milioni 24 wameandikishwa kufanya KCPE katika kipindi cha miaka 38 iliyopita. Kamishna Mkuu Bonde la Ufa, Dkt Abdi Hassan, alisema kuwa vituo vyote vya mitihani katika kaunti 14 viko salama. Alisema wametuma maafisa wa kutosha wa usalama katika kaunti sita za eneo la North Rift, zikiwemo Baringo, Samburu na Turkana ambazo zinashuhudia utovu wa usalama kufuatia wizi wa mifugo na vita vya kijamii. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  